Mette Thiesen (DF), 2024-10-10:
For noget tid siden var jeg ude at besøge Byens Bedste Banko, og det var en ret speciel oplevelse for mig at komme ind i de her meget, meget store haller, hvor der sad alle mulige former for danskere.
Der var ældre, der var yngre, og der var familier, og der var noget helt, helt særligt, det kunne jeg mærke, i det øjeblik jeg trådte ind gennem døren.
Man sad og hyggede sig om noget, man var en del af et fællesskab, selv om man måske boede alene eller i øvrigt havde svært ved at finde fællesskaber andre steder, og det syntes jeg var helt specielt.
Jeg skulle i øvrigt også selv op og råbe tallene op, og jeg kan så også fortælle, at det er fuldstændig rigtigt, som den tidligere ordfører også sagde, altså at der er mange sjove betegnelser, som jeg ikke vil nævne her fra Folketingets talerstol, i forhold til de forskellige numre, men jo flere jeg talte med rundtomkring i hallen den dag, inden jeg selv skulle op og råbe tallene op, jo mere blev jeg bevidst om, at det her er noget helt, helt særligt.
Det fællesskab, man har, når man spiller banko eller bingo, kan noget, det er meget, meget dansk, og det skal vi selvfølgelig gøre alt, hvad vi overhovedet kan, for at bevare.
Derfor var vi sådan set også en del af den aftale, der blev lavet.
Vi var et af de absolut sidste partier, der tilsluttede os, netop fordi vi også havde nogle ret særskilte bekymringer i forhold til flere af de her bankoforeninger, og jeg kan også forstå, at der har været en deputation i Skatteudvalget i går, som har udtrykt nogle bekymringer.
Jeg har også fået nogle henvendelser, hvor man udtrykker nogle bekymringer, og jeg er rigtig glad for at høre, at vi ikke er de eneste, der er bekymrede, men at der faktisk er ret bred enighed om, at vi kigger på det her i udvalgsbehandlingen.
For hele idéen med det her lovforslag var faktisk at sikre både de store og de mindre bankoforeninger, sikre deres overlevelse og sikre, at man i de små lokale idrætsforeninger eller de lidt større bankoforeninger kunne mødes om det helt særlige, som spillet kan, og mødes med de mennesker.
Det er jo nærmest en social aktivitet, som jeg faktisk nærmest ikke kan mindes jeg har oplevet før, hvor man mødes – høj som lav – sætter sig sammen og har små lykkegivende figurer med osv.
Jeg fik også en figur med – jeg vandt desværre ikke noget – men det her er noget helt, helt særligt, og jeg står her og kan nærmest ikke finde nok positive tillægsord, som beskriver det, som banko er.
Det er også derfor, at jeg vil opfordre til, at vi tager alle de rigtig fine ord, der er kommet heroppe fra talerstolen i dag fra de andre ordførere, med os ind i udvalgsbehandlingen.
For vi er nået rigtig, rigtig langt, og hvis det bare kræver, at vi tager et lille skridt, så alle bankoforeninger kommer med og de ikke skal lukkes, så synes jeg, at vi skal gøre det i fællesskab.
Det håber jeg rigtig meget på at alle er med på, og det vil vi i hvert fald kæmpe benhårdt for i Dansk Folkeparti.
Så jeg vil sige tak for et, synes jeg, i øvrigt godt forhandlingsforløb.
Vi har stadig noget arbejde foran os, kan jeg lidt fornemme på de svar, der er kommet, men det lyder også, som om alle er ret optagede af, at vi får løst de problematikker, der kan være, når vi så behandler lovforslaget i udvalget.
Så det vil jeg glæde mig til.